Νήσος Πέμπα

Η Νήσος Πέμπα (, , , [al-Jazīra al-khadrā] που κυριολεκτικά σημαίνει "Το Πράσινο Νησί") είναι νησί της Τανζανίας το οποίο σχηματίζει τμήμα του Αρχιπελάγους Ζανζιβάρης, η οποία κείται μεταξύ της Ακτής Σουαχίλι (Swahili Coast) και του Ινδικού Ωκεανού.

Γεωγραφία
Με την εδαφική επιφάνεια να καλύπτει 906 τ.χλμ. βρίσκεται περίπου 50 χιλιόμετρα βορείως της Ουνγκούτζα, της μεγαλύτερης νήσου του αρχιπελάγους. Το 1964, η Ζανζιβάρη ενώθηκε με την πρώην αποικία της Τανγκανίκα (1961–1964) για να σχηματίσουν την Τανζανία. Βρίσκεται 50 χλμ. ανατολικώς της ηπειρωτικής Τανζανίας, πέρα από τον Πορθμό Πέμπα. Μαζί με τη Νήσο Μαφία (νοτίως της Ουνγκούτζα), αυτές οι νήσοι διαμορφώνουν τις Νήσους των Καρυκευμάτων (Spice Islands) (δεν θα πρέπει να συγχέονται με τις Νήσους Μολούκες στην Ινδονησία).

Το μεγαλύτερο μέρος της νήσου έχει περισσότερους λόφους, είναι ευφορότερο από την Ουνγκούτζα και κυριαρχείται από μικρής κλίμακας γεωργία. Υπάρχουν επίσης και μεγάλης κλίμακας βιομηχανικές καλλιέργειες όπως αυτή των γαριφάλων.

Τα προηγούμενα χρόνια, το νησί το επισκεπτόταν σπάνια λόγω της δυσπρόσιτης θέσης του αλλά και της κακής φήμης του, αναφορικά με την πολιτική βία, με αξιοσημείωτη εξαίρεση, εκείνων που έλκονταν από τη φήμη του ως κέντρου παραδοσιακής ιατρικής και μαγείας. Υπάρχει μια αρκετά μεγάλη Αραβική κοινότητα στο νησί, που μετανάστευσε από το Ομάν. Ο πληθυσμός είναι ένα μείγμα Αράβων και αυθεντικών Ουασουαχίλι (Waswahili) κατοίκων του νησιού. Σημαντική μερίδα του πληθυσμού ταυτίζεται με τους Σιράζι (Shirazi).

Οι κυριότερες πόλεις στην Πέμπα  είναι το Τσάκε-Τσάκε (Chake-Chake) (η πρωτεύουσα), το Μκοάνι (Mkoani) και η Ουέτε (Wete), που είναι και η μεγαλύτερη πόλη. Το Τσάκε-Τσάκε (Chake-Chake) που βρίσκεται σε κεντρική τοποθεσία, είναι σκαρφαλωμένο σε ένα ανάχωμα με θέα προς τα δυτικά σε έναν κόλπο και τη μικροσκοπική Νήσο Μισάλι (Misali Island), όπου οι παλίρροιες καθορίζουν πότε ένα ντάου (dhow) μπορεί να εισέλθει στο τοπικό λιμάνι. Η Πέμπα είναι, με εξαίρεση μια λωρίδα γης κατά μήκος της ανατολικής ακτής της, ένα πολύ εύφορο μέρος: εκτός από τα δέντρα γαρίφαλων, οι ντόπιοι κυρίως καλλιεργούν ρύζι, καρύδες, μπανάνες, κασάβα και κόκκινα φασόλια (που στη Σουαχίλι γλώσσα λέγονται maharagwe).

Η Πέμπα φιλοξενεί πολλές τοποθεσίες καταδύσεων, με απόκρημνα σημεία πτώσης, ανέγγιχτα κοράλλια και θαλάσσια ζωή σε μεγάλη αφθονία.

 Νησίδες 
 Φούντο (Fundo) - βρίσκεται λίγα μίλια από την Ουέτε (Wete). Είναι το μόνο κατοικημένο νησί από το σύνολο των νησίδων που σχηματίζουν τον βορειοδυτικό ύφαλο της Πέμπα. Οι άλλες νησίδες περιλαμβάνουν το Ντζάο (Njao), Κασάνι (Kashani), Κοκότα (Kokota), Φούνζι (Funzi) και το Ουβίντζε (Uvinje). 
 Ντζάο (Njao) - είναι η βορειότερη νησίδα από την ομάδα Φούντο (Fundo). Χρησιμεύει κυρίως για αγροτικούς σκοπούς. 
 Κασάνι (Kashani) - βρίσκεται στον ίδιο ύφαλο με το Φούντο (Fundo) αλλά στο νοτιότερο άκρο κοντά στο Ρας Μκουμπούου (Ras Mkumbuu).
 Κοκότα (Kokota) - βρίσκεται στο νότιο στόμιο του λιμένος Ουέτε (Wete). 
 Φούνζι (Funzi) - κείται ανατολικά της Κοκότα (Kokota) και νοτίως της νήσου Ουβίντζε (Uvinje).
 Ουβίντζε (Uvinje) - χρησιμεύει για καλλιέργειες και βρίσκεται στο νοτιότερο στόμιο του λιμένος Ουέτε (Wete).
 Κιουένι (Kiweni) [Σαμιάνι (Shamiani)] - που βρίσκεται στο νοτιοδυτικό τμήμα της Πέμπα, είναι μια ακατοίκητη νησίδα που χρησιμοποιείται κυρίως για γεωργία και τη βοσκή των ζώων. Στο νοτιότερο άκρο του έχει μια πολύ ωραία παραλία και ορισμένοι υποψήφιοι επενδυτές, στα τέλη της δεκαετίας του 1990, έχτιζαν εκεί ένα ξενοδοχείο.
 Κοτζάνι (Kojani) - είναι το μόνο κατοικημένο νησί στη δυτική πλευρά της νήσου Πέμπα. Είναι η κατοικία μερικών ειδικευμένων τεχνιτών ψαράδων στην Ανατολική Αφρική που ταξιδεύουν εποχιακά στα περισσότερα μέρη της ακτής, αναζητώντας κοπάδια ψαριών για να τα πιάσουν.
 Κουάτα (Kwata) - το νησί ήταν ο τόπος της πρώτης μεγάλης εστίας χολέρας του 1978, όταν οι ταξιδιώτες τέθηκαν προσωρινά σε καραντίνα σε αυτό το νησί, πριν τους επιτραπεί να εισέλθουν στην Πέμπα. 
 Μακοόνγκουε (Makoongwe) - απέχει λίγα χιλιόμετρα από το Μκοάνι (Mkoani). Έχει χαρακτηριστικά παρόμοια με την απέναντι περιοχή στη νήσο Πέμπα με εδάφη βαθιά και λοφώδες ανάγλυφο. Το Μακοόνγκουε (Makoongwe) κατοικείται και οι κάτοικοί του ασχολούνται με τη γεωργία και την αλιεία. 
 Ματουμπούνι (Matumbini) - είναι μία νησίδα με πυκνό δάσος μαγκρόβιων και δημοφιλές ανάμεσα στους αλιείς, λόγω της παρουσίας του πλούσιου κοραλλιογενούς υφάλου.
 Μισάλι (Misali) - έχει πλούσιο κοραλλιογενή ύφαλο και έχει κηρυχθεί θαλάσσιο καταφύγιο.
 Μουάνγκι (Mwangi) - είναι μία μικρή νησίδα πλησίον του Μτάμπουε (Mtambwe) στην κύρια νήσο Πέμπα.
 Πάνζα (Panza) - είναι το νοτιότερο νησί της Πέμπα και στην πραγματικότητα είναι μια σειρά από νησίδες, αλλά μια γέφυρα συνδέει τα δύο κύρια μέρη του Μτοντοόνι (Mtondooni) και της Πάνζα (Panza). Η τοπογραφία της είναι κοράλλια στην πλευρά της Πάνζα (Panza) και εδάφη βαθιά στην πλευρά του Μτοντοόνι (Mtondooni). Τα αγνώστου ταυτότητας ναυάγια που βρέθηκαν στο νότιο τμήμα της, έχουν γίνει μια σημαντική τοποθεσία για καταδύσεις. Οι κάτοικοί της ασχολούνται με τη γεωργία και την αλιεία.
 Βικουνγκούνι (Vikunguni) - είναι μία μικρή νησίδα πλησίον κοντά στο βορειοδυτικό συγκρότημα των νησιών.
 Υόμπι (Yombi) - είναι μία μικρή νησίδα ανατολικά της Νήσου Πάνζα (Panza Island).

Σημαντική ορνιθολογική περιοχή
H Πέμπα έχει καθοριστεί από την BirdLife International ως Σημαντική Ορνιθολογική Περιοχή, γιατί υποστηρίζει πληθυσμούς από πράσινα περιστέρια Πέμπα (Pemba green pigeons), κουκουβάγιες Πέμπα (Pemba scops owls), λευκόματες Πέμπα (Pemba white-eyes) και ηλιόπουλα Πέμπα (Pemba sunbirds).

Κλίμα
H Πέμπα έχει τροπικό κλίμα, ωστόσο κάπως ηπιότερο από την ηπειρωτική χώρα της Τανζανίας και πιο ήπιο από ό,τι στη νήσο Ουνγκούτζα. Σύμφωνα με την κλίμακα του συστήματος Köppen-Geiger είναι ταξινομημένο ως "Aw". Η μέση θερμοκρασία στο Τσάκε-Τσάκε είναι 25,5 °C (78 °F). Η ετήσια μέση βροχόπτωση είναι 1,364 mm. Οι μέσες μηνιαίες θερμοκρασίες, συνήθως κυμαίνονται μεταξύ 24 - 27,4 °C (75 °F - 81 °F). Υπάρχουν δύο εποχές βροχών, με τις περισσότερες βροχοπτώσεις να σημειώνονται μεταξύ Απριλίου και Μαΐου και τις μικρότερες βροχοπτώσεις μεταξύ Νοεμβρίου και Δεκεμβρίου. Οι ξηρότεροι μήνες είναι ο Ιανουάριος - Φεβρουάριος και μια μακρύτερη πιο ξηρή περίοδος μεταξύ Ιουνίου και Οκτωβρίου.

Αρχαιολογία
Η αρχαιολογική έρευνα στην Πέμπα, έδειξε την κεντρικότητά της στο σύστημα εμπορικών συναλλαγών με την Ακτή Σουαχίλι ήδη από το 600 μ.Χ. Κατά μήκος της βόρειας ακτής, οι αστικοί οικισμοί στην Τσουάκα (Chwaka), αναπτύχθηκαν αργότερα και ήκμασαν από τον ενδέκατο αιώνα έως το ~ 1500 μ.Χ.

Δυτικά από την πρωτεύουσα Τσάκε-Τσάκε της Πέμπα, σε μια μεγάλη εκτεταμένη χερσόνησο που ονομάζεται Ρας Μκουμπούου (Ras Mkumbuu), μπορεί κανείς να βρει μερικές από τις παλαιότερες και καλύτερα διατηρημένες σειρές των πρώιμων ερειπίων στα νησιά (ερείπια του Νταγκόνι [Ndagoni], πιθανώς 14ος αιώνας).Kirkman, James S. "Excavations at Ras Mkumbuu on the island of Pemba." Tanganyika Notes and Records 53 (1959): 161-78.

Ανατολικά του Τσάκε-Τσάκε μπορεί κανείς να βρει τα ερείπια Μκάμα Ντούμε (Mkama Ndume) στο χωριό Πουτζίνι (Pujini) (νότια του αεροδρομίου) σε κοντινή απόσταση οδικώς από το Τσάκε-Τσάκε. Αυτή είναι η μόνη γνωστή πρώιμη οχύρωση σε ολόκληρη την Ακτή Σουαχίλι· που χρονολογείται στον δέκατο πέμπτο αιώνα.LaViolette, Adria (2004). Swahili archaeology and history on Pemba, Tanzania: A critique and case study of the use of written and oral sources in archaeology. In Reid, Andrew M. and Paul J. Lane, eds. African Historical Archaeologies, pp. 125-162.

Ιστορία
Σύμφωνα με τον Άραβα γεωγράφο Υακούτ αλ-Χαμάουι (Yaqut al-Hamawi), στα μέσα του 13ου αιώνα υπήρχαν δύο ανεξάρτητοι σουλτάνοι που κυβερνούσαν τμήματα της νήσου Πέμπα.Marina Tolmacheva, The Pate Chronicle (East Lansing: Michigan State University Press, 1993) p. 6

Στις 24 Ιουνίου 2016, ο Ντάρεν Τσέστερ (Darren Chester), Υπουργός Υποδομών, Μεταφορών και Περιφερειακής Ανάπτυξης της Αυστραλίας (Minister for Infrastructure, Transport and Regional Development, of Australia), είπε ότι ένα κομμάτι από τα συντρίμμια αεροσκάφους βρέθηκε στη νήσο Πέμπα, πιθανότατα από την αγνοούμενη Πτήση 370 των Μαλαισιανών Αερογραμμών.

Διοίκηση
Η Πέμπα είναι μέρος της ημιαυτόνομης Επαναστατικής Κυβέρνησης της Ζανζιβάρης. Διοικητικά χωρίζεται σε δύο περιφέρειες, τη Βόρεια Πέμπα (Πέμπα Κασκαζίνι [Pemba Kaskazini]) με πρωτεύουσα το Ουέτε (Wete) και τη Νότια Πέμπα (Πέμπα Κουσίνι [Pemba Kusini]) με πρωτεύουσα το Μκοάνι (Mkoani). Αν και η κεντρική πόλη Τσάκε-Τσάκε, που βρίσκεται πλησίον του Αεροδρομίου Πέμπα, θεωρείται ως η πρωτεύουσα της Πέμπα και είναι η έδρα του δικαστηρίου της Πέμπα καθώς και η επίσημη κατοικία του Προέδρου της Ζανζιβάρης.

Οικονομία

Αλιεία
Η Πέμπα φημίζεται επίσης για τους πλούσιους ιχθυότοπους. Μεταξύ του νησιού και της ηπειρωτικής χώρας υπάρχει το βαθύ κανάλι Πέμπα, πλάτους 50 χιλιομέτρων, το οποίο είναι ένας από τους πιο κερδοφόρους ιχθυότοπους για κυνήγι μεγάλων ιχθύων στην Ακτή Σουαχίλι.

 Καλλιέργια και γεωργία 
Η Πέμπα είναι (με εξαίρεση μια λωρίδα γης κατά μήκος της ανατολικής ακτής της) ιδιαίτερα εύφορη για τη γεωργία που εξυπηρετεί την παγκόσμια αγροτική βιομηχανία.

 Προσοδοφόρες καλλιέργειες 
Ένα μεγάλο τμήμα των εσόδων από τις εξαγωγές της Ζανζιβάρης προέρχεται από τα γαρίφαλα. Η μεγαλύτερη συγκέντρωση γαριφαλόδεδρων στη Ζανζιβάρη βρίσκεται στην Πέμπα (3,5 εκατομμύρια δένδρα), καθώς οι συνθήκες καλλιέργειας στο νησί είναι ανώτερες από εκείνες στο νησί Ουνγκούτζα. Τα γαριφαλόδενδρα αναπτύσσονται σε ύψος 10 έως 15 περίπου μέτρα και μπορούν να θεριστούν μερικές φορές για πάνω από 50 χρόνια. Το μεγαλύτερο μέρος του νησιού, το οποίο είναι πιο λοφώδες και πιο εύφορο από την Ουνγκούτζα, κυριαρχείται από μικρής κλίμακας καλλιέργειες. Υπάρχει επίσης μεγάλης κλίμακας γεωργία άλλων καλλιεργειών, κυρίως ρυζιού, καρύδων και κόκκινων φασολιών (που στα σουαχίλι ονομάζονται maharagwe), καθώς επίσης, μανιόκα και μπανάνες.

Τοπογραφία εδάφους

Για την προώθηση του τουρισμού, το Τμήμα Έρευνας και Χαρτογράφησης στο Τσάκε-Τσάκε, εκδίδει από το 1992, χάρτες με τουριστικούς οδηγούς.Pemba - The clove island 1:100,000, Map & Guide, 3rd edition, 2013, Dept. of Surveys and Mapping, Box 235, Chake-Chake

Μεταφορές

Αεροπορική Συγκοινωνία
Το Αεροδρόμιο Πέμπα είναι επίσης γνωστό και ως Αεροδρόμιο Καρούμε (Karume Airport), αλλά και ως Αεροδρόμιο Ουάουι (Wawi Airport), συνδέεται με τακτικά δρομολόγια προς: 
 το Αεροδρόμιο Αρούσα (Αρούσα),
 το Διεθνές Αεροδρόμιο Τζούλιους Νυερέρε (Νταρ ες Σαλάαμ),
 το Αεροδρόμιο Κίλουα Μασόκο (Κίλουα Μασόκο),
 το Αεροδρόμιο Μαφία (Μαφία),
 το Αεροδρόμιο Μουάνζα (Μουάνζα),
 το Αεροδρόμιο Τάνγκα (Τάνγκα) και
 το Διεθνές Αεροδρόμιο Αμπέϊντ Αμάνι Καρούμε (Ζανζιβάρη).

Εικόνες

Δείτε επίσης
 Διοικητικές υποδιαιρέσεις της Τανζανίας 
 Επανάσταση της Ζανζιβάρης
 Ρουπία της Ζανζιβάρης
 Ζανζιβάρη
 Τανζανία

 Σημειώσεις 

Παραπομπές σημειώσεων

 Παραπομπές 

Εξωτερικοί σύνδεσμοι

  Short documentary about Pemba Island on YouTube
  Audio interview with Pemba Island resident about life on Pemba Island


Κατηγορία:Πόλεις-κράτη Σουαχίλι
Κατηγορία:Αρχιπέλαγος Ζανζιβάρης
Κατηγορία:Νησιά της Τανζανίας
Κατηγορία:Σημαντικές Ορνιθολογικές Περιοχές στο Αρχιπέλαγος Ζανζιβάρης
Κατηγορία:Πρώην Σουλτανάτα
Κατηγορία:Χώρες νήσοι